CPF ควักเงิน 171 ลบ. ซื้อหุ้น “Well Well” ในโปแลนด์ พ่วงหุ้นกู้แปลงสภาพ
CPF ควักเงิน 170.64 ลบ. ซื้อหุ้นเพิ่มทุน “Well Well” ในประเทศโปแลนด์ เข้าถือ 50% พ่วงหุ้นกู้แปลงสภาพ ลุยธุรกิจผลิตผลิตภัณฑ์อาหารที่ทำจากพืช 
1 ต.ค. 2564

บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทเข้าซื้อหุ้น Well Well Invest S.A. (Well Well) ซึ่งดำเนินธุรกิจผลิตภัณฑ์อาหารที่ทำจากพืชในประเทศโปแลนด์โดยบริษัทย่อยที่จัดตั้งขึ้นใหม่ คือ PLANT-TEC Europe โดยภายหลังการเข้าทำรายการแล้ว Well Well จะมีสถานะเป็นการร่วมค้าของ CPF
ทั้งนี้เมื่อวันที่ 30 ก.ย. 2564 PLANT-TEC Europe ได้ลงนามในสัญญา Shareholders Agreement เข้าซื้อหุ้นเพิ่มทุน Well Well จำนวน 2,539,837 หุ้น คิดเป็น 50% ในมูลค่ารวม 10.00 ล้านซวอตี หรือเทียบเท่าประมาณ 85.32 ล้านบาท นอกจากนี้ ภายใต้ข้อตกลงในสัญญาดังกล่าวจะจองซื้อหุ้นกู้แปลงสภาพที่จะออกโดย Well Well มูลค่ารวม 10 ล้านซวอตี หรือเทียบเท่าประมาณ 85.32 ล้านบาท
สำหรับกลุ่ม Well Well ประกอบธุรกิจผลิตผลิตภัณฑ์อาหารที่ทำจากพืช ซึ่งเป็นสินค้าที่รู้จักกันแพร่หลายในประเทศโปแลนด์ (Polsoja และ Well Well) และในประเทศเยอรมนี (Hobelz) โดยสินค้ามีความหลากหลาย เช่น ไส้กรอก ไส้กรอกแบบแผ่น เต้าหู้สเปรดทาขนมปัง และขนมอบ (ฟาลาเฟล เบอร์เกอร์ และอาหารพร้อมรับประทาน) เป็นต้น
 
 
 
 